Foto’s: ŉ Hele stad uit gemmerbrood! | Maroela Media
Tientalle groot argiteksfirmas wêreldwyd het weer vanjaar byeengekom om saam te bou aan ŉ stad – uit gemmerbrood!
Die uitstalling van dié eetbare metropool kan by die museum van argitektuur in Londen besigtig word. Die uitstalling het verlede jaar meer as 16 000 besoekers gelok.
Die doel van die gemmerbroodstad is om ŉ denkbeeldige stad te skep wat die algemene publiek op ŉ ongewone en prettige wyse betrek by kontemporêre argitektuur en ontwerp. Die meesterplan is opgetrek deur Tibbalds Planning and Urban Design en mik daarna om gesprekke aan te moedig oor die manier waarop argitektuur ons lewenswyse beïnvloed.
“By die museum van argitektuur werk ons aan ŉ positiewe verhouding tussen ŉ stad en sy inwoners. Ons wil mense deur die gemmerbroodstad inspireer om om te gee vir die manier waarop hulle stad gevorm is en watter impak die geboue het op die manier waarop hulle leef,” het Melissa Woolford, direkteur van die museum, luidens ‘n persverklaring gesê.
Volgens CNN het ongeveer 50 maatskappye wat spesialiseer in argitektuur, ingenieurswese en landskapontwerp gebak en brou aan strukture vir die projek. Die gemmerbroodstad spog met ŉ kasteel, ŉ stadion, drie brûe, openbare geboue en woonbuurte.
Die stad is gebou op ŉ 1:100 skaal en word saamgestel uit vier afsonderlike buurte. Die deelnemende argitekte moet hul eie gemmerbrood bak en is toegelaat om suiker en ander lekkergoed by hul ontwerpe te voeg. Hulle mag ook nie-eetbare produkte gebruik as ondersteunende strukture, maar dit mag nie vir museumgangers sigbaar wees nie.
Projekorganiseerders het die deelnemers aangeraai om die gemmerbrood sonder bakpoeier te bak sodat dit langer ferm kan bly.
Lede van die publiek kan ook deelneem aan gemmerbroodhuis-werksessies waartydens hulle meer kan leer oor die ontwerp van geboue en kreatiewe vaardighede kan aanleer tydens die Kersseisoen.
Die uitstalling duur tot 22 Desember.
Vasvra-flop met die antwoord op sy T-hemp
Ek is mal hieroor !